Narodna skupština
20091022

I sad, zamislite, takav čovek hoće da ubije Tomislava Nikolića. Vi se služite najbezočnijim, najpokvarenijim mogućim sredstvima. Ovo što ste sada rekli, vi u stvari radite za Haški tribunal. Hoćete da kažete da je Vojislav Šešelj 18 godina vodio politiku ratova, sukoba, nacionalne, verske netolerancije itd. Gde ste vi bili za sve to vreme? Ko je ono položio 1993. godine još jednu četničku zakletvu i bio promovisan u četničkog vojvodu? Ja, gospodine Nikoliću, ili vi? Ko je prisustvovao osnivačkoj skupštini SRS 1991. godine u Kragujevcu, kada je na bini visila slika generala Draže Mihailovića? Ja ili vi? O čemu vi govorite? Vi ste se probudili, izgleda, jedno jutro i shvatili da ste pogrešili. I onda pričate godinu dana kako ste sazreli. Tri godine pred penziju vi ste sazreli. Ja sam čuo da čovek postane zreo u 18. godini. Neko postane zreo u 21, neko u 25. godini, ali, evo, gospodin Tomislav Nikolić je sazreo u 60. Ali, ajde, bolje ikad nego nikad.